"**בְּשִׂמְלָה אֲדֻמָּה**" הוא שיר שכתבה רותי ספרוני, שהלחין יאיר רוזנבלום וביצעה להקת הנח"ל.

השיר נכתב במקור כשיר מחאה על הסיבות לרוע בעולם בהשראת אורח מארצות הברית שהתלונן על היעדרם של מזגנים בישראל. ישנה סברה נוספת שהשיר נכתב בעקבות הסיפור התנכי של בת יפתח והמדרשים סביבו [דרוש מקור]. לאחר שרוזנבלום קרא את מילותיו הוא ביקש מרותי ספרוני לשנות חלק מהן כדי שיוכל להלחין אותו ללהקת הנח"ל. בקשתו נענתה ומשפט הפתיחה של השיר המקורי, למשל, הוחלף מ"העולם עצר נשימתו" ל"בשמלה אדומה ושתי צמות".

השיר נכלל בתוכניתה ה-21 של להקת הנח"ל, "קרנבל בנח"ל". סולן השיר היה מוטי פליישר, ושאר הזמרים היו מירי אלוני, מאיר פניגשטיין, דני סנדרסון, אלון אולארצ'יק, אלי מגן, אופירה גלוסקא ועמוס טל שיר.

השיר יצא לאור בתחילת 1969, ובפברואר 1969 הגיע לראש מצעד הפזמונים העברי השבועי של גלי צה"ל. במצעד השנתי תשכ"ט של קול ישראל דורג במקום ה־11. להקת הנח"ל זכתה באותו מצעד בתואר "להקת השנה".

השיר נכלל בפסקול הסרט "הלהקה", שיצא לאקרנים בשנת 1978, ומבוצע על ידי כל חברי הלהקה, כאשר הסולו הפותח מבוצע על ידי ששי קשת בדמותו כמפקד הלהקה. הכוריאוגרפיה של השיר, כאשר בנות הלהקה רוקדות בפנטומימה כבובות על חוט ומוחזקות על ידי בני הלהקה שמדמים משחק בבובות, הפכה למזוהה מאוד עם הסרט.

הפתיח של השיר היה מושמע לעיתים בקול ישראל בלופ, כדי למלא את הזמן שנותר לפני מהדורת החדשות.

להקת מופע הארנבות של ד"ר קספר ביצעה את השיר בעיבוד חדש. השיר שולב בשיר בשם "את לא מבינה", שכתבו והלחינו שי להב ואורן ברזילי ועיבדו דודי לוי וכל חברי הלהקה. השיר נכלל באלבום הבכורה של הלהקה, "מופע הארנבות של ד"ר קספר", והגיע למקום ה-21 במצעד השנתי תשנ"ג (1993). נוסף על כך נעשה שימוש בפתיח של השיר בפזמון של השיר "יהיה פיצוץ" של שב"ק ס'.

השיר נכלל בפרסומת לגבינת "נעם" של טרה, בכיכובו של מנשה נוי.

כמו כן ביצועים לשיר היו בין היתר של מיכל ינאי ויעל בר זוהר ששרו את זה במסגרת אחת התכניות של "קצפת" ושל רותי ספרוני עצמה.

מילות השיר
----------

השיר מתאר ילדה קטנה השואלת שאלה תמימה: "למה?", אך כל המבוגרים אינם יודעים את התשובה:

בשמלה אדומה ושתי צמות,  

ילדה קטנה, יחידה ותמה  

עמדה ושאלה - למה?  

וכל הרי הגעש וכל הסערות  

עמדו מזעפם ולא מצאו תשובה  

עמדו מזעפם ולא מצאו תשובה.  

  

החיות עצרו מרוצתן  

ילדה קטנה, יחידה ותמה  

עמדה ושאלה - למה?  

וכל האריות וכל הנמרים  

עמדו שמוטי ראשים ולא מצאו תשובה  

עמדו שמוטי ראשים ולא מצאו תשובה.  

  

אותיות עצרו את השורות  

ילדה קטנה, יחידה ותמה  

עמדה ושאלה - למה?  

וכל הספרים וכל המחברות  

חפשו בין הכתובים ולא מצאו תשובה  

חפשו בין הכתובים ולא מצאו תשובה.  

  

בשמלה אדומה ושתי צמות  

ילדה קטנה, יחידה ותמה  

עמדה ושאלה - למה?  

וכל התותחים וכל החילים  

וכל הגדולים וכל החכמים  

עמדו חורי פנים ולא מצאו תשובה.  

  

וכל הרי הגעש וכל הסערות  

וכל האריות וכל הנמרים  

וכל הגדולים וכל החכמים -  

עמדו חיוורי פנים ולא מצאו תשובה.

קישורים חיצוניים
----------------

* מידע על היצירה "בשמלה אדומה" באתר מיוזיק בריינז
* "בשמלה אדומה" באתר בית לזמר העברי
* "בשמלה אדומה" באתר של אקו"ם
* מילות השיר "בשמלה אדומה" באתר שירונט
* שמלה אדומה, באתר פזמונט
* ביקורת על הביצוע של מופע הארנבות ותערובת אסקוט, באתר חרסונסקי מיוסיק

הערות שוליים
------------

1. ↑  אלי אלון, רותי ספרוני מחברת השיר "בשמלה אדומה", באתר News1 מחלקה ראשונה, 23 בפברואר 2015
2. ↑  "בשמלה אדומה", באתר יאיר רוזנבלום
3. ↑  לביצועים של "בשמלה אדומה" באתר הספרייה הלאומית
4. ↑  לו רק ניתן באתר "האיל"
5. ↑  פרסומת מוזיקלית: בשמלה אדומה ושתי גבינות נעם באתר "מזבלה", 17 ביולי 2013
[6] מתוך שיעור של נתנאל אלינסון על פרק יא בספר שופטים

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 6e318063-8054-423f-b909-4cc580cbca78

 |